EFTA-Tilsynsmyndighedens afgørelse

nr. 177/02/KOL

af 30. oktober 2002

om høringskonsulentens kompetenceområde under behandlingen af visse konkurrencesager

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde(1), særlig artikel 55,

under henvisning til aftalen mellem EFTA-staterne om oprettelse af en tilsynsmyndighed og en domstol(2),

efter høring af EFTA-landene,

efter høring af Kommissionen for De Europæiske Fællesskaber, og

ud fra følgende betragtninger:

De berørte parters samt tredjeparters ret til at blive hørt i konkurrencesager, før der træffes en endelig beslutning, der berører deres interesser, er et grundlæggende princip i EØS-reglerne.

Retten til at blive hørt er fastsat i kapitel IV, XIII og XIV i protokol 4 til aftalen om oprettelse af tilsynsmyndigheden og domstolen.

EFTA-Tilsynsmyndigheden skal påse, at denne ret sikres under behandlingen af konkurrencesager.

Tilrettelæggelsen af de administrative procedurer bør derfor betros en uafhængig person, der har erfaring med konkurrencespørgsmål og den fornødne integritet til at kunne bidrage til en objektiv, gennemsigtig og effektiv behandling af disse sager.

For at styrke høringskonsulentens uafhængighed bør den pågældende administrativt tilknyttes det medlem af kollegiet, der har ansvar for konkurrencespørgsmål.

Høringskonsulentens kompetenceområde i forbindelse med konkurrencesager bør defineres på en sådan måde, at retten til at blive hørt er sikret under hele proceduren.

Denne afgørelse berører ikke de generelle regler om aktindsigt i EFTA-Tilsynsmyndighedens dokumenter -

TRUFFET FØLGENDE AFGØRELSE:

I.

Artikel 1

EFTA-Tilsynsmyndigheden udnævner, såfremt det er nødvendigt for gennemførelse af proceduren for konkurrencesager, en eller flere høringskonsulenter, herefter benævnt "høringskonsulenten", der sikrer, at retten til at blive hørt respekteres i konkurrencesager, der behandles af tilsynsmyndigheden efter EØS-aftalens artikel 53, 54 og 57(3).

Artikel 2

1. Kollegiet vedtager en begrundet afgørelse om enhver afbrydelse, fratræden eller overflytning af en høringskonsulent i henhold til en hvilken som helst procedure.

2. Ved udførelsen af de pålagte opgaver handler høringskonsulenten uafhængigt og tilknyttes administrativt det medlem af kollegiet, der har ansvar for konkurrencespørgsmål (herefter benævnt "det ansvarlige medlem af kollegiet").

3. Er høringskonsulenten forhindret, og hvis det efter samråd med høringskonsulenten skønnes hensigtsmæssigt, udpeger det ansvarlige medlem af kollegiet en anden tjenestemand, som ikke er inddraget i behandlingen af den pågældende sag, til at udføre høringskonsulentens opgaver.

Artikel 3

1. Ved udøvelsen af sine funktioner iagttager høringskonsulenten kravet om, at konkurrencereglerne skal anvendes effektivt og i overensstemmelse med gældende EØS-regler og de af EFTA-Domstolen(4), De Europæiske Fællesskabers Domstol og Førsteinstansrettens fastlagte principper.

2. Den direktør, der er ansvarlig for konkurrencespørgsmål, holder høringskonsulenten underrettet om udviklingen af sagen frem til det stadium, hvor beslutningsudkastet forelægges det ansvarlige medlem af kollegiet.

3. Høringskonsulenten kan fremsætte bemærkninger om et hvilket som helst spørgsmål som led i en konkurrencesag, der er indledt af EFTA-Tilsynsmyndigheden, til det ansvarlige medlem af kollegiet.

Artikel 4

1. Høringskonsulenten tilrettelægger og leder de høringer, der omhandles i EØS-aftalens artikel 53, 54 og 57, i overensstemmelse med denne afgørelses artikel 5 til 13.

2. De i stk. 1 nævnte bestemmelser er:

a) kapitel IV i protokol 4 til aftalen om oprettelse af tilsynsmyndigheden og domstolen

b) kapitel XIV i protokol 4 til aftalen om oprettelse af tilsynsmyndigheden og domstolen.

Artikel 5

Høringskonsulenten sikrer, at høringen afvikles korrekt, og bidrager derigennem til, at selve høringen og en eventuel efterfølgende beslutning får en objektiv karakter. Høringskonsulenten sørger især for, at der ved udarbejdelsen af udkastene til EFTA-Tilsynsmyndighedens beslutninger tages behørigt hensyn til alle relevante forhold, hvad enten disse er fordelagtige eller ufordelagtige for de berørte parter, herunder faktuelle elementer i relation til en overtrædelses grovhed.

Artikel 6

1. Anmodninger fra tredjeparter, det være sig personer, virksomheder eller sammenslutninger af personer eller virksomheder, om at blive hørt fremsættes skriftligt med angivelse af, hvilken interesse de har i sagens udfald.

2. Beslutninger om, hvorvidt tredjeparter skal høres, træffes efter høring af den ansvarlige direktør for konkurrencespørgsmål.

3. Hvis den anmodende part ikke anses at have godtgjort en tilstrækkelig interesse i at blive hørt, underrettes den pågældende skriftligt om begrundelsen for denne vurdering. Der fastsættes en frist, inden for hvilken den pågældende kan fremkomme med yderligere skriftlige bemærkninger.

Artikel 7

1. Anmodninger om mundtlig høring fremsættes i de anmodendes skriftlige bemærkninger til breve, som EFTA-Tilsynsmyndigheden har sendt til dem.

2. De i stk. 1 nævnte breve er følgende:

a) skrivelser, der ledsager en meddelelse af klagepunkter

b) breve, hvori en tredjepart, der har godtgjort en tilstrækkelig interesse i sagen til at blive hørt, opfordres til at fremsætte skriftlige bemærkninger

c) breve, hvori en klagende part underrettes om, at der efter EFTA-Tilsynsmyndighedens opfattelse ikke findes tilstrækkeligt grundlag for at konstatere, at der har fundet en overtrædelse sted, og hvor den klagende part opfordres til at fremsætte eventuelle andre bemærkninger skriftligt.

3. Beslutninger om, hvorvidt de anmodende skal høres mundtligt, træffes efter høring af den ansvarlige direktør for konkurrence.

Artikel 8

1. Hvis en person, virksomhed eller sammenslutning af virksomheder har modtaget et eller flere af de i denne afgørelses artikel 7, stk. 2, nævnte breve og har en begrundet formodning om, at EFTA-Tilsynsmyndigheden er i besiddelse af dokumenter, som de ikke har haft adgang til, og som er nødvendige for, at de på effektiv vis kan udøve deres ret til at blive hørt, kan den pågældende ved en begrundet anmodning søge indsigt i disse dokumenter.

2. Den begrundede beslutning vedrørende en sådan anmodning meddeles den anmodende person, virksomhed eller sammenslutning samt enhver anden person, virksomhed eller sammenslutning, der er berørt af proceduren.

Artikel 9

Hvis det påtænkes at meddele oplysninger, der måtte være forretningshemmeligheder for en virksomhed, underrettes virksomheden herom skriftligt, og der gives en nærmere begrundelse herfor. Den berørte virksomhed får en bestemt frist til skriftligt at fremsætte eventuelle bemærkninger.

Hvis den pågældende virksomhed modsætter sig meddelelsen af oplysningerne, men det vurderes, at oplysningerne ikke er beskyttet og derfor kan meddeles, redegøres der for denne vurdering i en begrundet beslutning, der meddeles den pågældende virksomhed. I beslutningen angives den dato, hvor oplysningerne vil blive meddelt. Denne dato skal mindst ligge en uge efter meddelelsesdatoen.

Stk. 1 og 2 gælder tilsvarende for meddelelsen af oplysninger ved en offentliggørelse i Den Europæiske Unions Tidendes EØS-afsnit og EØS-tillæg.

Artikel 10

Hvis en person, virksomhed eller sammenslutning af virksomheder finder, at fristen for besvarelse af et af de i denne afgørelses artikel 7, stk. 2, nævnte breve er for kort, kan den pågældende inden for den oprindelige frist søge at få forlænget fristen ved en begrundet anmodning. Den anmodende underrettes skriftligt om, hvorvidt anmodningen kan efterkommes.

Artikel 11

For at sikre en grundig forberedelse af høringen og særlig med henblik på at få de faktiske forhold belyst så klart som muligt kan høringskonsulenten efter samråd med den direktør, der er ansvarlig for konkurrencespørgsmål, inden høringen sende de parter, der skal deltage i høringen, en liste over de spørgsmål, som han ønsker, at de skal tage stilling til.

Med henblik herpå kan høringskonsulenten efter samråd med den direktør, der er ansvarlig for konkurrencespørgsmål, afholde et møde med de parter, der skal deltage i høringen, og eventuelt også med EFTA-Tilsynsmyndighedens tjenestegrene for at forberede selve høringen.

Høringskonsulenten kan ligeledes anmode om skriftligt at blive forhåndsunderrettet om hovedindholdet i de erklæringer, der påtænkes afgivet af de personer, som de parter, der skal deltage i høringen, har foreslået.

Artikel 12

1. Efter samråd med den ansvarlige direktør for konkurrence afgør høringskonsulenten, hvor og hvornår høringen skal finde sted, og hvor længe den skal vare. Han tager også stilling til, om en eventuel anmodning om udsættelse af høringen kan imødekommes eller ej.

2. Høringskonsulenten er eneansvarlig for gennemførelsen af høringen.

3. Høringskonsulenten afgør, om der kan gives tilladelse til at fremlægge nye dokumenter under høringen, hvilke personer der skal høres på en parts vegne, og om de pågældende skal høres hver for sig eller i overværelse af andre personer, der deltager i høringen.

4. For at sikre, at retten til at blive hørt respekteres, kan høringskonsulenten efter samråd med den direktør, der er ansvarlig for konkurrencespørgsmål, give personer, virksomheder og sammenslutninger af personer eller virksomheder mulighed for at afgive yderligere skriftlige bemærkninger efter den mundtlige høring. Høringskonsulenten fastsætter en frist for afgivelsen af sådanne nye bemærkninger. EFTA-Tilsynsmyndigheden er ikke forpligtet til at tage hensyn til skriftlige bemærkninger modtaget efter denne frist.

Artikel 13

1. Høringskonsulenten aflægger rapport til det ansvarlige medlem af kollegiet om høringen og om de konklusioner, han drager af høringen for så vidt angår overholdelsen af retten til at blive hørt. I rapporten redegøres der for procedurespørgsmål, herunder spørgsmål vedrørende meddelelsen af dokumenter og aktindsigt, tidsfrister for besvarelse af klagepunktsmeddelelsen og gennemførelsen af den mundtlige høring.

Den direktør, der er ansvarlig for konkurrencespørgsmål, tilsendes en kopi af denne rapport.

2. Foruden den i stk. 1 omhandlede rapport kan høringskonsulenten fremsætte bemærkninger om sagens videre forløb. Disse bemærkninger kan f.eks. vedrøre nødvendigheden af at indhente yderligere oplysninger, frafaldelsen af visse klagepunkter eller meddelelsen af yderligere klagepunkter.

Artikel 14

Høringskonsulenten kan i givet fald aflægge rapport om objektiviteten af enhver undersøgelse, der er blevet gennemført for at vurdere den konkurrencemæssige virkning af tilsagn afgivet i forbindelse med en procedure indledt af EFTA-Tilsynsmyndigheden i henhold til de i denne afgørelses artikel 1 nævnte bestemmelser. Rapporten skal navnlig omhandle udvælgelsen af respondenter og den anvendte metodologi.

Artikel 15

Høringskonsulenten udarbejder på grundlag af det udkast til beslutning, der skal forelægges det i henhold til EØS-aftalens artikel 53, 54 og 57 nedsatte rådgivende udvalg i den pågældende sag, en endelig skriftlig rapport om overholdelsen af retten til at blive hørt, jf. denne afgørelses artikel 13, stk. 1. I denne rapport skal der også tages stilling til, om udkastet til beslutning kun beskæftiger sig med de klagepunkter, som parterne har fået lejlighed til at kommentere, og, såfremt dette er relevant, objektiviteten af undersøgelserne, jf. denne afgørelses artikel 14.

Den endelige rapport afleveres til det ansvarlige medlem af kollegiet og den direktør, der er ansvarlig for konkurrencespørgsmål. Den meddeles også EFTA-landenes kompetente myndigheder og Kommissionen for De Europæiske Fællesskaber, jf. bestemmelserne om samarbejde i protokol 23 og 24 i EØS-aftalen.

Artikel 16

1. Høringskonsulentens endelige rapport vedlægges det udkast til beslutning, der forelægges kollegiet, for at sikre, at kollegiet, når det vedtager en beslutning i en given sag, har fuldt kendskab til alle relevante oplysninger om procedurens forløb og om overholdelsen af retten til at blive hørt.

2. Inden beslutningen træffes, kan høringskonsulenten ændre sin endelige rapport for at tage hensyn til ændringer af udkastet til beslutningen.

3. EFTA-Tilsynsmyndigheden meddeler beslutningens adressater høringskonsulentens endelige rapport sammen med beslutningen. Den offentliggør høringskonsulentens endelige rapport i Den Europæiske Unions Tidendes EØS-afsnit og EØS-tillæg sammen med beslutningen, under hensyntagen til virksomhedernes berettigede interesse i at beskytte deres forretningshemmeligheder.

II.

Denne afgørelse offentliggøres i en autentisk udgave på engelsk i Den Europæiske Unions Tidendes EØS-afsnit og EØS-tillæg.

III.

EFTA-staterne modtager en kopi af beslutningen.

IV.

Kommissionen for De Europæiske Fællesskaber modtager en kopi af beslutningen.

Udfærdiget i Bruxelles, den 30. oktober 2002.

På EFTA-Tilsynsmyndighedens vegne

Einar M. Bull

Formand

(1) I det følgende benævnt "EØS-aftalen".

(2) I det følgende benævnt "aftalen om tilsynsmyndigheden og domstolen".

(3) Kompetencen til at behandle enkeltsager, der falder ind under EØS-aftalens artikel 53 og 54, deles af EFTA-Tilsynsmyndigheden og Kommissionen for De Europæiske Fællesskaber i henhold til de regler, der er fastsat i EØS-aftalens artikel 56. Kun én myndighed kan træffe beslutning i en konkret sag.

(4) I EØS-aftalens artikel 6 hedder det: "Med forbehold af fremtidig udvikling i retspraksis fortolkes bestemmelserne i denne aftale i det omfang, de indholdsmæssigt er identiske med tilsvarende regler i traktaten om oprettelse af Det Europæiske Økonomiske Fællesskab og traktaten om oprettelse af Det Europæiske Kul- og Stålfællesskab samt retsakter udstedt i medfør af disse to traktater, ved deres gennemførelse og anvendelse i overensstemmelse med de relevante afgørelser, der er truffet af De Europæiske Fællesskabers Domstol forud for tidspunktet for undertegnelsen af denne aftale." Med hensyn til relevante afgørelser, der er truffet efter tidspunktet for undertegnelsen af EØS-aftalen, følger det af artikel 3, stk. 2, i aftalen om oprettelse af en tilsynsmyndighed og en domstol, at EFTA-Tilsynsmyndigheden og EFTA-Domstolen skal tage skyldigt hensyn til de heri fastsatte principper.